Kwik styg nóg hoër tussen boere, vroue op ‘BSV’Francois en Vanessa kuier heerlik saam. (Foto: kykNET) Boer soek ŉ vrou-kykers het Donderdagaand gesien hoe die topvyf-boere by hulle gekose pasmaats se familielede kuier, en dit lyk asof al die deelnemers die skoot hoog deur het. Boer Francois, die oudste boer in vanjaar se groep, het die donkerkop Vanessa se dogters en skoonseun beter leer ken. Hy het in verlede week se episode teenoor die aanbieder, Marciel Hopkins, erken hy sou in elk geval vir Vanessa gekies het, nadat Lorinda besluit het om te onttrek nog voordat Francois sy finale keuse bekend kon maak. Vanessa en Francois het ooglopend vir mekaar gekoer terwyl Vanessa gesê het sy sien ŉ toekoms saam met Francois. “Watch this space,” het sy gesê. Boer Louis M het saam met die donkerkop Anja se familie in Kaapstad gekuier. Hulle het ook saam ŉ wynplaas besoek. Louis B en Rachie. (Foto: kykNET) Hy kon dit regkry om Anja se ouers te beïndruk. “Ons hou van hom. Hy is ŉ spontane, joviale persoon. Ons hou van wat ons sien. Ons kan nie kla nie.” Philru het saam met Lané se pa, Derek, en haar suster en broer in Vereeniging gekuier. Volgens Lané se pa lyk dit of sy ŉ vonkel in die oog het. “Sy lyk soos ŉ ander mens.” ŉ Giggelende Louis B en Rachie het saam met haar ma, Sannie-Esther, en haar pa op hulle plaas naby Vivo in Limpopo gekuier. Dié twee het ook geen geheim daarvan gemaak dat hulle verlief is nie. “Sy beïndruk my verskriklik. Ek hou baie, baie van haar. Sy is ŉ pragtige mens. Sy werk sag en sy kan regtig enigiets doen,” het Louis B gesê. Hennie en Eloïse kon ook nie hulle hande van mekaar af hou nie. Hennie, van Moorreesburg, het saam met die donkerkop Eloïse by haar ouers op Tarkastad in die Oos-Kaap gekuier. “Dit lyk of Hennie die mense al jare ken,” het een van Eloïse se familielede gesê. Boer soek ŉ vrou is Donderdae om 20:00 op kykNET, DStv-kanaal 144, te sien. Dit is ook op DStv CatchUp beskikbaar.